Äidin asema yhteiskunnassa vaikuttaa lapsen tulevaisuuteen. Esimerkiksi raskaana olevan asuinpaikkakunnalla on merkitystä siihen, miltä jälkikasvun elämä näyttää. Tutkijan mielestä aihe tulisi nostaa pöydälle, sillä kuviteltu tasa-arvo ei toteudu Suomessa.

Mistä on kyse? Äidin sosioekonominen eli taloudellis-sosiaalinen asema vaikuttaa lapseen jo ennen tämän syntymää.

Heikko yhteiskunnallinen asema lisää riskiä ennen aikainen synnytykseen ja lapsen syntymään pienipainoisena.

Väliä on myös sillä, millä paikkakunnalla äiti asuu.

Jotta lapsi olisi tasa-arvoinen muiden kanssa, riskiryhmiin kuuluvat äidit tulisi havaita ajoissa.

Äidin kuuluminen alempaan sosiaaliluokkaan on riski jo syntymättömälle lapselle. Suomen kiitelty terveydenhuoltojärjestelmä ja ansioituneet neuvolapalvelut eivät takaa lapsien tasa-arvoisuutta. Tämä selviää tekeillä olevasta tutkimuksesta, jossa selvitetään äidin heikon sosioekonomisen aseman ja asuinpaikan vaikutusta raskauteen.

- On mahdollista, että syrjäytyminen alkaa jo ennen syntymää. Tasa-arvo ei toteudu niin kuin kuvitellaan, tutkija Sari Räisänen sanoo.

Myös tutkija itse on yllättynyt tutkimuksen tuloksista, sillä Suomessa ei pitäisi olla sosioekonomisia eroja.

- Ajattelemme, että omilla valinnoilla voidaan vaikuttaa siihen, mihin elämässä päädytään. Mutta näyttää siltä, että tulevaisuus määräytyy jo raskauden aikana, Räisänen kertoo.

Alempaan sosiaaliluokkaan kuuluvilla näyttää olevan suurempi riski epäedullisiin raskauden lopputuloksiin. Näillä tarkoitetaan esimerkiksi ennen aikaista synnytystä, pienimuotoisena syntymistä tai epämuodostumaa raskauden aikana.

Raskauteen ja synnytykseen liittyvillä komplikaatioilla on vaikutusta yksilön koko elämänkulkuun ja terveyteen. Esimerkiksi pienipainoisena syntyvillä lapsilla on suurempi riski myöhemmin ilmeneviin terveysongelmiin, joita voivat olla muun muassa kansansairaudet tai käyttäytymisongelmat.

- Alempaan luokkaan kuuluvalla äidillä on jopa puolet suurempi riskin näihin epäedullisiin lopputuloksiin, Räisänen toteaa.

Näyttää siltä, että lapsen tulevaisuus määräytyy jo raskauden aikana. Tutkija Sari Räisänen

Asuinpaikkakunnalla suuri merkitys

Lapsen tulevaisuuteen näyttää vaikuttavan myös äidin asuinpaikkakunta. Esimerkiksi alueen työttömyydellä, väestön koulutustasolla ja keskiansioilla näyttäisi olevan merkitystä jo ennen lapsen syntymää.

- Asuinpaikkakunta vaikuttaa voimakkaasti esimerkiksi siihen, minkä verran raskauden aikana tupakoidaan, Räisänen kertoo.

Raskauden aikana tupakoivalla äidillä on puolet suurempi riski saada pienipainoinen lapsi kuin tupakoimattomalla äidillä. Viimeisten 20 vuoden aikana raskauden aikaisen tupakoinnin lasketaan aiheuttaneen yli 6000 ylimääräistä tapausta, joissa lapsi syntyy vaikeasti pienipainoisena.

Räisäsen mukaan selittäviä tekijöitä asuinpaikkakunnan kohdalla voisivat olla ympäristö- tai stressitekijät tai esimerkiksi sosiaalisen tuen puute.

- On yllättävää, että asuinpaikalla näyttäisi olevan merkitystä täällä Suomessa, mutta tulemme selvittämään asiaa tarkemmin jatkossa, Räisänen kertoo.

Palvelut pitäisi kohdentaa riskiryhmille tulevaisuudessa

Mikäli syrjäytyminen alkaa jo ennen syntymää, tulisi sitä pyrkiä ehkäisemään hyvissä ajoin. Suomen toimiva äitiysneuvolajärjestelmä saa kyllä kiitosta tutkijalta, mutta risuja siitä, että neuvoja annetaan vasta raskauden aikana. Tutkijan mielestä neuvontaa pitäisikin kohdistaa naisille jo ennen raskautta.

Meitä on täällä Suomessa vähän ja haluamme, että kaikilla on samanlaiset mahdollisuudet elämässä. Tästä pitäisi pystyä puhumaan julkisesti.

- Palvelut tulisi suunnata niille naisille, jotka kuuluvat riskiryhmään, Räisänen ehdottaa.

Ensin tulee tietysti tulla tietoisiksi alueellisista ja muista vielä tuntemattomista riskitekijöistä, joihin pystytään vaikuttamaan. Ne voivat Räisäsen mukaan olla vaikka ravitsemukseen tai stressiin liittyvät tekijä.

Tutkija haluaa nostaa aiheen pöydälle, sillä vaikeneminen ei ole ratkaisu.

- Meitä on täällä Suomessa vähän ja haluamme, että kaikilla on samanlaiset mahdollisuudet elämässä. Tästä pitäisi pystyä puhumaan julkisesti.

Räisäsen tutkimus kuuluu osana monitieteellistä ennenaikaista synnytystä tutkivaan PREBIC-hankkeeseen, jonka taustaorganisaationa on Maailman Terveysjärjestö WHO.

Anne Heikkinen